ผศ.น.สพ.ธีระพลกล่าวว่า หลังจากพิสูจน์หาเชื้อไข้หวัดนก เอช 5 เอ็น 1 ด้วยวิธีการเก็บสารคัดหลั่งจากจมูก มาตรวจสอบด้วยการเพาะเชื้อในไข่ที่ฟักแล้ว และตรวจสอบด้วยเทคนิคพีซีอาร์ พร้อมทั้งถอดรหัสพันธุกรรมเปรียบเทียบกับเชื้อไข้หวัดนก ในที่สุดพบว่ามีแมว 2 ตัวที่ตาย ติดเชื้อหวัดนกสายพันธุ์เอช 5 เอ็น 1 ส่วนอีก 1 ตัวไม่พบเชื้อหวัดนก ทั้งนี้ แมว 2 ตัว ที่มีเชื้อไข้หวัดนกเมื่อถอดรหัสพันธุกรรมแล้ว ไปเปรียบเทียบกับเชื้อในไก่พบว่ามีความเหมือนกัน 100% ซึ่งการทดลองทั้งหมดมีการตรวจสอบยืนยันถึง 35 ครั้ง จนสรุปได้ว่า เชื้อไข้หวัดนกสามารถแพร่มายังแมวและเสือโดยวิธีธรรมชาติได้เป็นครั้งแรกของโลก